INSTITUT RUĐER BOŠKOVIĆ

Upravno vijeće

Broj: 010-422/2-2022.lu

Zagreb, 26. siječnja 2022. godine

**Z A P I S N I K**

**sa 28. redovne sjednice Upravnog vijeća Instituta Ruđer Bošković**

**održane 26. siječnja 2022. godine**

**Prisutni članovi:** prof.dr.sc. Boris Labar, dr.sc. Hrvoje Meštrić (online), prof.dr.sc. Rajka Jurdana Šepić (online), prof.dr.sc. Neven Vrček (online,), dr.sc. Igor Weber, dr.sc. Ivo Piantanida, dr.sc. Tomislav Šmuc, dr.sc. Saša Ceci

**Odsutni članovi:** prof.dr.sc. Mirko Planinić

**Ostali prisutni:** ravnatelj dr.sc. David Matthew Smith, predsjednica Znanstvenog vijeća dr.sc. Ivančica Bogdanović Radović, financijski direktor Hrvoje Matezović (na točkama 5. i 6.), Lada Uzorinac kao zapisničarka.

Započeto u 14,00 sati.

U Pozivu na sjednicu predložen je sljedeći Dnevni red:

1. Prihvaćanje Zapisnika s 27. redovne sjednice UV
2. Izvršenje zaključaka UV
3. Izvješće ravnatelja
4. Izvješće o radu Znanstvenog vijeća
5. Izvješće o financijskom stanju IRB-a
6. Imenovanje predstojnika Centra za istraživanje mora
7. Razno

Dnevni red je jednoglasno usvojen.

**Ad 1.**

Upravno vijeće je jednoglasno prihvatilo Zapisnik s 27. redovne sjednice UV-a.

**Ad 2.**

Predsjednik Upravnog vijeća ustvrdio je kako su izvršeni svi zaključci s prethodnih sjednica UV-a.

**Ad 3.**

Ravnatelj je izvijestio Upravno vijeće o svom radu nakon prethodne sjednice Upravnog vijeća, a osobito o broju i vrsti projekata koji su trenutno u provedbi, uz sažeti pregled sudskih postupaka u kojima je Institut stranka. Posebno se osvrnuo na novosti vezane uz infrastrukturni projekt O-ZIP te rast cijena energenata koji uzrokuje potrebu promjene u načinu grijanja na Institutu.

Izvješće ravnatelja sastavni je dio ovog Zapisnika.

**Ad 4.**

Predsjednica Znanstvenogvijeća dr.sc. I. Bogdanović Radović izvijestila je UV o radu Znanstvenog vijeća nakon prethodne sjednice UV.

ZV je elektroničkim putem, dana 21. i 22. prosinca 2021. godine održalo svoju 81. sjednicu, na kojoj je donijelo Odluku o pokretanju postupka pred Etičkim povjerenstvom zbog upitne etičnosti postupanja dr. sc. Tomislava Domazet-Loše u njegovim javnim istupima za koje postoji opravdana sumnja da predstavljaju kršenje Etičkog kodeksa Instituta Ruđer Bošković.

Izvješće predsjednice Znanstvenog vijeća sastavni je dio ovog Zapisnika.

**Ad 5.**

Financijski direktor H. Matezović upoznao je UV s financijskim stanjem IRB-a na dan 31. prosinac 2021. godine.

U Izvješću su navedena novčana sredstva po valutama, po vrsti raspolaganja te po grupama. Posebno je upozorio na ukupne troškove hladnog pogona koji su u odnosu na prošlu godinu povećani za 5%, najvećim dijelom zbog povećanja troškova energenata.

Izvješće o financijskom stanju sastavni je dio ovog Zapisnika.

**Ad 6.**

Upravno vijeće je slijedom raspisanog natječaja za imenovanje predstojnika Centra za istraživanje mora, Rovinj zaprimilo Prijedlog ravnatelja za imenovanje predstojnika CIM, Izvješće Povjerenstva za izbor predstojnika CIM, Mišljenje Vijeća CIM o kandidatu za predstojnika, prijavu dr.sc. Martina Andreasa Pfannkuchena na natječaj za imenovanje predstojnika CIM i dodatno dostavljene povjerljive materijale koji predstavljaju podlogu opomene zbog utvrđenih povreda obveza iz radnog odnosa koju je ravnatelj Instituta dana 7. prosinca 2021. godine izrekao dr. sc. Martinu Andreasu Pfannkuchenu, a zbog kojih materijala je od članova UV zatraženo potpisivanje izjava o čuvanju tajnosti.

Predsjednik Upravnog vijeća daje nekoliko uvodnih napomena o ranije provedenom dijelu postupka izbora predstojnika te objašnjava razloge zbog koji su članovima Upravnog vijeća na uvid stavljeni dodatni materijali. Poziva članove UV da iznesu svoja razmišljanja o okolnostima obuhvaćenim potrebom čuvanja tajnosti i njihovom odrazu na funkcioniranje Centra za istraživanje mora. Dr.sc. Saša Ceci članovima UV pojašnjava postupak koji je, kao povjerljiva osoba Instituta, proveo i utvrđenja do kojih je došao, kao i razloge zbog kojih ne može dati podršku prijedlogu za izbor dr.sc. Martina Andreasa Pfannkuchena za predstojnika Centra za istraživanje mora.

Obzirom na snažnu podršku Vijeća CIM i preporuku Povjerenstva za izbor predstojnika te činjenicu da izrečena opomena sukladno internim aktima Instituta ne predstavlja zapreku za izbor kandidata, predsjednik UV stavlja prijedlog na glasovanje te Upravno vijeće, na temelju članka 14. stavak 4. Statuta i članka 5. stavak 1. Pravilnika o ustroju Instituta Ruđer Bošković (pročišćeni tekst) od 18. listopada 2019. godine, većinom glasova donosi sljedeću

**ODLUKU O IMENOVANJU**

1. Dr. sc. Martin Andreas Pfannkuchen, viši znanstveni suradnik u Institutu Ruđer Bošković, imenuje se za predstojnika Centra za istraživanje mora, Rovinj.
2. Mandat predstojnika Centra za istraživanje mora u Rovinju traje 3 godine.
3. Za vrijeme trajanja mandata imenovani će obavljati poslove na položaju I. vrste, predstojnik zavoda (više od 20 zaposlenika) – viši znanstveni suradnik u Centru za istraživanje mora, Rovinj te će mu se obračunati plaća sukladno Zakonu o plaćama u javnim službama i Uredbi o nazivima radnih mjesta i koeficijentima složenosti poslova u javnim službama.
4. Ova Odluka stupa na snagu danom donošenja, a primjenjuje se od 28. siječnja 2022. godine.

Nastavno na odluku, a obzirom na opomenu zbog utvrđenih povreda obveza iz radnog odnosa koja je dr.sc. Martinu Andreasu Pfannkuchenu izrečena u ranijem mandatu predstojnika Centra za istraživanje mora, Upravno vijeće izražava zabrinutost za funkcioniranje Centra teško opterećenog osobnim netrpeljivostima nekolicine zaposlenih znanstvenika.

Upravno vijeće smatra kako bi određena vrsta supervizije i usmjeravanja mogla potaknuti jačanje profesionalnosti u CIM-u te zadužuje ravnatelja da prati stanje međuljudskih odnosa i način upravljanja Centrom te da po proteku šest mjeseci mandata predstojnika Upravnom vijeću podnese izvještaj o svemu što zapazi.

**Ad 7.**

Pod ovom točkom nije bilo rasprave.

Završeno u 14,55 sati.

Zapisničarka Predsjednik Upravnog vijeća

Lada Uzorinac, dipl.iur. prof. dr. sc. Boris Labar

Institut Ruđer Bošković

Ured ravnatelja

Urbroj: 01-405/1-2022

Zagreb, 19. 1. 2022.

**UPRAVNO VIJEĆE**

* **Ovdje**

**Predmet:**Izvješće ravnatelja za 28. redovnu sjednicu Upravnog vijeća Instituta Ruđer Bošković (od 15. prosinca 2021. godine do 24. siječnja 2022. godine)

**PROJEKTI**

**Obzor 2020:**

Trenutno je u provedbi 21 Obzor 2020 projekt, ukupne ugovorene vrijednosti od gotovo 9 Mio EUR-a.

**Obzor Europa (HE):**

U pregovorima su 4 nova HE projekta – 1 Zavod za fizičku kemiju, 2 Zavod za eksperimentalnu fiziku, 1 Centar za NMR.

U provedbi je 1 HE projekt.

**HrZZ:**

Trenutno je u provedbi 113 projekata Hrvatske zaklade za znanost, ukupne ugovorene vrijednosti 147,3 Mio HRK.

**Otvoreni natječaji:**

**Istraživački projekti – Švicarsko-hrvatski bilateralni projekti (IPCH-2022-04)**

**Datum raspisivanja natječaja:** 12. siječnja 2022. godine  
**Rok za prijavu:** zajednička prijava podnosi se SNSF-u do 1. travnja 2022. godine do 17:00 sati (CET), a prijava hrvatskog istraživača do 4. travnja 2022. godine do 12:00 sati (CET) u EPP sustav  
**Istraživačko područje:** sva znanstvena područja  
Voditelj projekta: istaknuti znanstvenik s međunarodno priznatim dostignućima u znanosti i/ili tehnologiji u području u kojem prijavljuje projekt sa švicarskim partnerom  
Projekt: temeljno istraživanje koje provodi prepoznatljiva istraživačka grupa  
**Trajanje financiranja projekta:** do 4 godine  
**Okvirni početak projekta:** najranije studeni 2022. godine

**Istraživački projekti – Slovensko-hrvatski bilateralni projekti (IPS-2022-02)**

**Datum raspisivanja natječaja:** 12. siječnja 2022. godine **Rok za prijavu:** 28. veljače 2022. godine do 13 sati (CET) ARRS-u, a prijava hrvatskog istraživača do 4. ožujka 2022. godine do 12:00 sati (CET) u EPP sustav **Istraživačko područje:** sva znanstvena područja **Trajanje financiranja projekta:** 3 godine

Novi natječaji za programe IP, UIP i POST-DOC bit će najavljeni čim se osiguraju financijska sredstva za njihovo provođenje. Obavijesti o detaljima natječaja biti će dostupni na mrežnim stranicama.

**ESIF - Europski strukturni i investicijski fondovi:**

Trenutno je u provedbi 37 + (O-ZIP) projekata financiranih iz Europskih strukturnih i investicijskih fondova, ukupne ugovorene vrijednosti 156,04 Mio HRK + (O-ZIP 547.199.999,95 HRK).

**OZIP**

Ugovor za građevinske radove za Martinsku potpisan je dana 22. 12. 2021. godine sa odabranim ponuditeljem Reliance d.o.o. Radovi na građevini su započeli.

Dokumentacija za nadmetanje za izvođenje građevinskih radova na lokaciji Zagreb je objavljena 29. 11. 2021. godine. Do 19. 1. 2022. godine zaprimljeno je 28 upita za pojašnjenjem ili izmjenom te se većina pitanja odnosi na troškovnike. Odgovore na ta pitanja mogu dati isključivo projektanti. Na sve upite je potrebno odgovoriti, dokumentirati sve izmjene i dati dovoljno vremena gospodarskim subjektima da popune troškovnike. Trenutno predviđeno otvaranje ponuda je 14. 2. 2022. godine.

Dokumentacija za nadmetanje za uslugu stručnog nadzora nad izvođenjem radova na lokaciji Zagreb je objavljena 6. 12. 2021. godine. Do 19. 1. 2022. godine zaprimljena su tri upita na koje je odgovoreno te je trenutno predviđeno otvaranje ponuda 31. 1. 2022. godine.

Otvoreni postupak javne nabave za četiri izdvojene grupe Opreme za biogeokemijsku i analitičku jedinicu je objavljen. Predviđeni datum otvaranja ponuda je 10. 2. 2022. godine.

Isporuke prethodno potpisanih ugovora za nabavu opreme se realiziraju.

**Tužbe radi isplate razlike plaće temeljem Izmjena i dopuna Dodatka Sporazuma o osnovici plaće u javnim službama**

Institut ima 215 aktivnih sudskih predmeta u vezi Izmjena i dopuna Dodatka Sporazumu o osnovici za plaće u javnim službama, a radi isplate razlike plaće zaposlenika za 2016. godinu.

Od toga je 17 predmeta trenutno u žalbenom postupku povodom žalbe Instituta.

Suma svih do sada zaprimljenih tužbenih zahtjeva iznosi 1.834.092,96 kn, a u slučaju da županijski sudovi potvrde potraživanja radnika ovaj iznos će biti uvećan za zatezne kamate i parnične troškove.

Institut je na poziv Ministarstva znanosti i obrazovanja, u prosincu prošle godine poslao podatke o pravomoćnim presudama koje su donesene radi isplate razlike plaće po navedenom Sporazumu.

Radi se o 3 predmeta (tzv. pilot tužbe) u kojima su donesene presude u korist radnika te su prisilno naplaćene putem FINA-e. Ministarstvo je za ove predmete u prosincu prošle godine refundiralo sve naplaćene iznose po zahtjevima radnika.

**Posebni uvjeti rada prema Kolektivnom ugovoru za znanost i visoko obrazovanje (NN 142/10)**

U predmetima koji su se povodom tužbi radnika vodili radi isplate dodatka za posebne uvjete rada prema Kolektivnom ugovoru za znanost i visoko obrazovanje iz 2010. godine, čekamo zakazivanje ročišta za raspravljanje o prijedlogu Instituta za ponavljanje postupka. Ponavljanje postupka je zatraženo povodom Rješenja Vrhovnog suda RH kojim je predmet o (ne)zakonitosti otkaza Kolektivnog ugovora vraćen na ponovno suđenje. Ako sud prihvati prijedlog Instituta, sud će ukinuti prvostupanjske i drugostupanjske odluke donesene u prijašnjem postupku te će se u svim predmetima odrediti prekid postupka do donošenja nove odluke o zakonitosti otkaza kolektivnog ugovora. U ovom trenutku ne možemo prognozirati konačni ishod pojedinačnih postupaka u kojima su tužitelji bili radnici, no postoji mogućnost da će radnici morati vratiti prisilno naplaćene iznose u onom dijelu u kojem će eventualno otpasti pravna osnova za njihovo potraživanje. U vezi eventualnog povrata prisilno naplaćenih sredstava ćemo u svakom pojedinačnom predmetu, u dogovoru s punomoćnikom tužitelja razmotriti mogućnost dogovora o načinu povrata.

**Visina najamnine za stanove u Rovinju**

Nekolicina radnika koji su zaposleni u CIM-u podnijela je zajedničku tužbu kojom su tražili od suda da odredi cijenu najamnine za stanove u zgradi u Rovinju koja je u vlasništvu Instituta. Naime, smatrali su da je novo predložena cijena najma od 25 kn/m2 previsoka, radi čega je provedeno vještačenje kojim je određena cijena najma u visini od 15 kn/m2. Radnici su do sada plaćali najamninu u iznosu od 5,39 kn/m2, tako da će po pravomoćno potvrđenoj presudi morati podmiriti razliku do cijene od 15 kn/m2. Institut i dalje smatra da tržišna cijena za predmetne stanove ne može ići ispod 25 kn/m2, stoga će izvanrednim pravnim lijekovima tražiti da se preispita osnovanost sudske odluke odnosno njena usklađenost sa zakonom i Ustavom RH.

**Cijene energenata**

Početkom 2019. godine Središnji državni ured za središnju javnu nabavu pokrenuo je postupak javne nabave za opskrbu prirodnim plinom koji je u srpnju iste godine rezultirao sklapanjem okvirnog sporazuma na dvije godine (dalje u tekstu: OS) sa Gradskom Plinarom Zagreb – Opskrba d.o.o. za Grupu 19. koja obuhvaća gradsku četvrt Gornji Grad – Medveščak. Po tom OS IRB je bio obveznik sklapanja ugovora za opskrbu prirodnim plinom. Po OS cijena je promjenjiva te se određuje mjesečno odnosno prvim danom svakom mjeseca za tekući mjesec.

IRB koristi više tarifnih modela, od kojih je najčešći TM1. Cijena u kolovozu 2019. godine za IRB TM1 je iznosila 0,1678 kn/kWh, dok je u listopadu 2021. cijena iznosila 0,5996 kn/kWh.

U listopadu 2021. godine Središnji državni ured za središnju javnu nabavu sklopio je novi OS na tri godine sa Gradskom Plinarom Zagreb – Opskrba d.o.o. za Grupu 18. koja obuhvaća distribucijsko područje energetskog subjekta Gradska plinara Zagreb d.o.o. Zagreb II. Po novom OS IRB je sklopio ugovor u studenom 2021. godine  u kojem je cijena za TM1 iznosila 0,8464 kn/kWh, dok je u siječnju 2022. godine cijena za TM1 iznosila 1,0434 kn/kWh.

Za usporedbu, cijena TM1 od kolovoza 2019. do siječnja 2022. godine porasla je za više od 500%.

Što se tiče plinskog ulja LU EL, gdje je cijena također promjenjiva IRB je sklopio ugovor početkom svibnja 2019. godine kada je cijena iznosila 4,178 kn/L, dok je početkom siječnja 2022. godine iznosila 4,461 kn/L što je porast od cca 7%.

Zbog svega gore navedenog Institut trenutno radi na prilagodbi sustava grijanja na lož ulje nakon čega je u planu prijeći na taj način grijanja.

**Izdana Monografija Instituta Ruđer Bošković**

Povodom prošlogodišnje jubilarne 70.  godišnjice Instituta Ruđer Bošković, Institut je nakon gotovo dvije godine marljivog rada urednika i autora izdao monografiju pod naslovom 'The Ruđer Bošković Institute: Past, Present, Future – 1950-2020'.

Monografija je okupila petnaest autora, koji su kroz osam poglavlja ponudili zanimljiv pregled nekih od najvažnijih postignuća znanstvenika IRB-a tijekom sedam desetljeća znanstvene povijesti, a također je okrenuta i budućnosti, novom Institutu Ruđer Bošković, kojeg u idućim razdobljima očekuje velika infrastrukturna obnova.

**Znanstvenici IRB-a dobitnici Državne nagrade za znanost**

Odbor za podjelu Državnih nagrada za znanost, dodijelio je državne nagrade za znanost za 2020. godinu te je ukupno dodijeljena 31 znanstvena nagrada u četiri kategorije. Zaslužna znanstvenica Instituta dr. sc. Kata Majerski nagrađena je Nagradom za životno djelo, dok je dr. sc. Stipe Lukin nagrađen Godišnjom nagradom za znanstvene novake u području prirodnih znanosti.

**Dodjela nagrada Instituta Ruđer Bošković za najbolje radove za 2020. godinu**

Institut Ruđer Bošković dodijelio je nagrade za najbolje znanstvene radove objavljene u 2020. godini kao oblik javnog priznanja Instituta za značajne rezultate na unapređenju znanstvene djelatnosti. Za 2020. godinu dodijeljeno je ukupno 66 nagrada.

Nagrada je dodijeljena samo za znanstvene radove u kojima je adresa Instituta navedena u bazi Web of Science Core Collection (WoSCC) kao adresa za korespodenciju; koji su objavljeni u časopisu s međunarodnom recenzijom razvrstanom u prvi kvartil (Q1) prema bazi WoSCC i koji su pohranjeni u institucijskom repozitoriju cjelovitih tekstova - FULIR.

**Ostali važniji datumi:**

**16. prosinca** održana je sjednica Vijeća Centra za istraživanje mora na kojoj su pristupnici za izbor predstojnika prezentirali svoju viziju razvoja centra i strategiju ostvarenja. Dr. Iva Bogdanović Radović i ja prisustvovali smo istoj virtualnim putem.

**21. prosinca** virtualnim putem održan je sastanak radne skupine Pametna Hrvatska, u čijem sam radu sudjelovao kao član.

**11 siječnja** kao član radne skupine sudjelovao sam na trećem sastanku Povjerenstva za izradu Nacrta prijedloga Zakona o znanstvenoj djelatnosti i visokom obrazovanju održanog u Ministarstvu znanosti i obrazovanja.

**14. siječnja** kao član radne skupine sudjelovao sam na četvrtom sastanku Povjerenstva za izradu Nacrta prijedloga Zakona o znanstvenoj djelatnosti i visokom obrazovanju održanog u Institutu Ruđer Bošković.

**17. siječnja** na poziv Ministarstva vanjskih i europskih poslova prisustvovao sam sastanku s ciljem razmatranja i identificiranja mogućnosti suradnje Republike Hrvatske i Sjedinjenih Američkih Država u okviru budućeg strateškog dijaloga između RH i SAD-a iz područja našeg djelokruga rada.

**20. siječnja** sudjelovao sam na sastanku u Ministarstvu znanosti i obrazovanja, Uprava za znanost i tehnologiju, vezano uz problematiku prijave projekta CROQCI.

**24. siječnja** sa predsjednicom Znanstvenog vijeća IRB-a, dr. sc. Ivom Bogdanović Radović, primio sam veleposlanika Islamske Republike Iran, Nj. E. g. Paviz Esmaeilia i g. Abdolhosseina Hassan Nejada, prvog savjetnika u veleposlanstvu. Tijekom službene posjete predstavio sam Institut Ruđer Bošković, a razgovarali smo o mogućoj suradnji. Na sastanku je veleposlanik Esmaeili također predstavio Pasteur Institut of Iran .

Dr. sc. David Matthew Smith

ravnatelj

INSTITUT RUĐER BOŠKOVIĆ

ZNANSTVENO VIJEĆE

Broj: ZV-307/1-2022.

Zagreb, 14. siječnja 2022.

UPRAVNO VIJEĆE

INSTITUTA RUĐER BOŠKOVIĆ

Predmet: Izvještaj o radu Znanstvenog vijeća IRB-a

U razdoblju od 14. prosinca 2021. do 14. siječnja 2022. Znanstveno vijeće je održalo jednu sjednicu.

Znanstveno vijeće je na 81. sjednici održanoj elektroničkim putem dana 21. i 22. prosinca 2021. godine donijelo Odluku o podnošenju zahtjeva za pokretanje postupka pred Etičkim povjerenstvom zbog upitne etičnosti postupanja dr. sc. Tomislava Domazet-Loše u njegovim javnim istupima u razdoblju od 10. studenog 2021. do 14. prosinca 2021. godine, za koje postoji opravdana sumnja da predstavljaju kršenje Etičkog kodeksa Instituta Ruđer Bošković.

Od Etičkog povjerenstva zatraženo je da ispita sukladnost u Zahtjevu navedenog djelovanja dr. sc. Tomislava Domazet-Loše s načelima i odredbama Etičkog kodeksa Instituta Ruđer Bošković, odnosno je li njegovim postupanjem došlo do povrede zahtjeva za znanstvenom čestitosti u znanstvenom i stručnom radu.

Odluka je donijeta većinom od 25 glasova za i jednim glasom protiv, a jedan član Znanstvenog vijeća se suzdržao od glasanja.

Predsjednica Znanstvenog vijeća

Dr. sc. Ivančica Bogdanović Radović

**INSTITUT RUĐER BOŠKOVIĆ**

Zagreb, 21. siječnja 2022.

Ur.broj: 01-478/1-2022.

UPRAVNO VIJEĆE IRB-a

O v d j e

**IZVJEŠĆE O FINANCIJSKOM STANJU NA DAN 31. PROSINAC 2021.**

1. **Stanje novčanih sredstava po valutama na 31. prosinac 2021.**

Na dan 31. prosinac 2021.ukupno stanje kunskih i deviznih novčanih sredstava IRB-a iskazano u kunama po srednjem tečaju HNB-a iznosilo je 125.882.819 kn. To je za 7.477.056 kn više gledajući u apsolutnom iznosu u odnosu na isto razdoblje u 2020. godini, odnosno za 6% . U odnosu na na 30. rujan 2021., ukupno stanje novčanih sredstava je više za 11%.

Gledajući pojedinačno po valutama i dalje je najveći iznos salda u kunama koja iznose 71.625.777 kn, ali su se kunska sredstva smanjila za 10% u odnosu na isti dan prošle godine. U odnosu na kraj rujna 2021.g. veća su za 11%. Porast je najviše zbog doznake 3. i 4. rate sredstava hladnog pogona iz državnog proračuna, kao i sredstava Obzor 2020.

Na drugom mjestu po ukupnom iznosu su sredstva u eurima koja iznose 7.094.589 €. Ako se usporedi s prošlom godine, to je povećanje za 2.058.038 €, odnosno za 41%. U odnosu na kraj prošlog kvartala ove godine to je povećanje od 8%, ponovo prvenstveno zbog priljeva sredstava iz programa Obzor 2020.



1. **Novčana sredstva po vrsti raspolaganja na 31. prosinac 2021.**


Od ukupnih sredstava, dio koji se odnosi na projekte iznosi 96.101.497 kn, što predstavlja udio od 76% u ukupnim sredstvima na dan 31. prosinac 2022.

To je porast od 6.073.803 kn u odnosu na kraj rujna ove godine.

Grupa sredstva kojima raspolažu ravnatelj iznosi 24.394.535 kn, s udjelom od 19% u ukupnim sredstvima Instituta. Ta grupa uključuje dio financijskih sredstava za programsko financiranje na javnim znanstvenim institutima, razliku PDV-a između izlaznih i ulaznih računa (onih koji se mogu odbiti kao predporez), opće komercijalne projekte, OZIP i sl. U odnosu na 30. rujan ove godine, to je smanjenje od 1.372.473 kn. Prvenstveno zbog toga jer su priljevi za hladni pogon bili manji od odljeva.



1. **Novčana sredstva po grupama na 31. prosinac 2021.**



Na dan 31. prosinac 2021. najviše sredstava nalazi se na grupi komercijalne aktivnosti u iznosu od 62.707.249 kn, što čini 50 % salda ukupnih sredstava IRB-a. To je porast od 18.553.841 kn, odnosno 42% u odnosu na prošlu godinu. U odnosu na 30. rujan 2021., povećanje je za 6.680.499 kn.

Na drugom mjestu s 25 % udjela u ukupnim sredstvima su EU projekti iz područja Obzor 2020 sa stanjem od 31.410.907 kn. U odnosu na prošlu godinu to je povećanje salda za 11.747.415 kn, odnosno za 60%.

Na trećem mjestu sa 17 % udjela u ukupnim sredstvima je grupa projekata Hrvatske zaklade za znanost (HRZZ) koja ima stanje od 20.900.057 kn. U odnosu na prošlu godinu to je smanjenje salda za 3.792.111 kn, odnosno za 15 %.

Najveće smanjenje troškova je na grupi Znanstveni centri izvrsnosti. U odnosu na isto razdoblje prošle godine sredstva su manja za 7.901.943 kn. Saldo na toj grupi je -4.217.658 kn, ali to je je sukladno projektnim planovima i pravilima financiranja, gdje se značajan dio sredstava doznačuje po načelu refundacije ili po fazama projekta.

1. **Troškovi hladnog pogona na 31. prosinac 2021.**

Ukupni troškovi hladnog pogona iznose 16.662.878 kn. To je povećanje od 5% u odnosu na prošlu godinu.

Najviše tome je pridonijelo povećanje troškova energenata, prvenstveno plina gdje je jedinična cijena konstantno rasla tijekom 2021.g. Da bi u studenom porasla za 5,2 puta u odnosu na isto razdoblje prošle godine.



Hrvoje Matezović

Financijski direktor